Eins og sjá má er góð aðstaða til að virða fuglalífið fyrir sér úr nýja fuglaskoðunarhúsinu . Nýlega var lögð lokahönd á gerð fuglaskoðunarhúss við Bakkatjörn á Seltjarnarnesi . Húsið fellur vel að landslaginu og hentar almenningi og grunnskólanemum á Seltjarnarnesi og víðar vel við fuglaskoðun og rannsóknir . Bakkatjörn er einstök hvað varðar fjölskrúðugt fuglalíf allan ársins kring . Húsið er kjörið fyrir fuglaáhugamenn og ljósmyndara hvaðan æva að en hönnun þess býður upp á fyrsta flokks aðstöðu til að koma sér vel fyrir og sæta færis fyrir rétta myndaaugnablikið . Staðsetning hússins er nálægt bakkanum og veitir góða yfirsýn yfir Bakkatjörn þar sem fjöldi vaðfugla heldur til .